b'\n_START_ARTICLE_\nBrandur Hendriksson\n_START_SECTION_\nF.C. K\xc3\xb8benhavn\n_START_PARAGRAPH_\nIndtil han som 15-\xc3\xa5rig flyttede til Danmark, spillede han fodbold for B71 Sandoy p\xc3\xa5 F\xc3\xa6r\xc3\xb8erne. Han har spillet som ungdomsspiller for F.C. K\xc3\xb8benhavn og har deltaget p\xc3\xa5 klubbens U19-hold. I september 2014 fik han en professionel kontrakt og blev optaget i A-truppen. Kontrakten l\xc3\xb8ber til sommeren 2017._NEWLINE_Brandur Hendriksson debuterede for FCK den 30. oktober 2014 i en pokalkamp mod FC Roskilde, hvor han blev skiftet ind efter 35 minutter._NEWLINE_Den 14. maj 2015 scorede han sejrsm\xc3\xa5let i den forl\xc3\xa6ngede spilletid i 3-2 sejren over FC Vestsj\xc3\xa6lland i DBUs pokalfinale._NEWLINE_Den sidste halvdel af 2015 fik Hendriksson ikke s\xc3\xa5 megen spilletid hos FC K\xc3\xb8benhavn, og derfor valgte han at blive udl\xc3\xa5nt til en anden klub, hvor han kunne f\xc3\xa5 mere spilletid og derved mere kamptr\xc3\xa6ning, s\xc3\xa5 han kunne udvikle sig mere. Den 22. december 2015 blev det officielt, at han var udlejet fra FC K\xc3\xb8benhavn til 1. divisionsholdet Vendsyssel FF, som forud for skiftet allerede havde tre f\xc3\xa6ringer i truppen, Hendriksson blev derved klubbens fjerde f\xc3\xa6r\xc3\xb8ske spiller._NEWLINE_Henriksson opn\xc3\xa5ede for FCK 8 superligakampe, 5 pokalkampe samt to kampe i kvalifikationsturneringen til UEFA Europa League, begge mod Newtown A.F.C.\n_START_SECTION_\nRanders FC\n_START_PARAGRAPH_\nEfter afslutningen af lejeopholdet i Vendsyssel blev Brandur Henriksson den 17. juli 2016 solgt til Randers FC. Han skrev under p\xc3\xa5 en tre\xc3\xa5rig aftale frem til sommeren 2019._NEWLINE_Han fik sin debut i Superligaen den 5. august 2016, da han blev skiftet ind i det 67. minut i stedet for Mikkel Kalles\xc3\xb8e i en 1-0-sejr hjemme over AC Horsens. Han scorede sit f\xc3\xb8rste m\xc3\xa5l for Randers FC den 5. november 2016, da han scorede kampens sidste m\xc3\xa5l i det 83. minut i en 2-1-sejr hjemme over FC Nordsj\xc3\xa6lland. Det blev til i alt fem kampe i l\xc3\xb8bet af efter\xc3\xa5ret 2016 (en kamp i startopstillingen, en som indskifter), der var hans f\xc3\xb8rste halvs\xc3\xa6son i klubben._NEWLINE_Randers FC var i februar 2017 p\xc3\xa5 tr\xc3\xa6ningslejr til Tyrkiet, hvor han leverede gode pr\xc3\xa6stationer i de f\xc3\xb8rste tr\xc3\xa6ningskampe og bl.a. scorede et m\xc3\xa5l p\xc3\xa5 direkte frispark. Han var dermed t\xc3\xa6ttere p\xc3\xa5 startopstillingen end tidligere. Den 12. februar 2017 spillede han en reserveholdstr\xc3\xa6ningskamp mod Vejle Boldklub, hvor han rev korsb\xc3\xa5ndet over, hvorefter han var ude i ni m\xc3\xa5neder. 295 dage senere spillede han sin f\xc3\xb8rste kamp siden sin skade, da han blev skiftet ind i det 75. minut i stedet for Jonas Bager i et 3-2-nederlag ude til Silkeborg IF. Han havde forinden superligakampen mod Silkeborg IF ikke spillet nogen reserveholdskampe._NEWLINE_I mellemtiden var klubbens tr\xc3\xa6ner Olafur Kristjansson i oktober 2017 stoppet i klubben efter gensidig aftale, og i for\xc3\xa5ret 2018 blev det blot til tre indskiftninger (15 minutter i et 0-3-nederlag hjemme til FC Nordsj\xc3\xa6lland den 4. marts, 17 minutter i et 4-0-nederlag ude til AaB den 11. marts og fem minutter i et 1-0-nederlag ude til S\xc3\xb8nderjyskE den 8. marts) under den nye tr\xc3\xa6ner Rasmus Bertelsen. Det blev til i alt ni kampe og et m\xc3\xa5l i Superligaen, inden han i april 2018 skiftede til islandsk fodbold.\n_START_SECTION_\nFimleikaf\xc3\xa9lag Hafnarfjar\xc3\xb0ar\n_START_PARAGRAPH_\nDen 21. april 2018 blev det offentliggjort, at Hendriksson skiftede til den islanske klub Fimleikaf\xc3\xa9lag Hafnarfjar\xc3\xb0ar, hvor han blev genforent med sin tr\xc3\xa6ner i Randers FC, Olafur Kristjansson.\n_START_SECTION_\nLandsholdskarriere\n_START_PARAGRAPH_\nHendriksson har spillet en r\xc3\xa6kke kampe for det f\xc3\xa6r\xc3\xb8ske U/21-landshold, og fik sin debut p\xc3\xa5 A-landsholdet i 2014. Den 13. juni 2015 scorede han sit f\xc3\xb8rste m\xc3\xa5l for det f\xc3\xa6r\xc3\xb8ske landshold, det var 2-0 m\xc3\xa5let i kampen mod Gr\xc3\xa6kenland, som F\xc3\xa6r\xc3\xb8erne vandt 2-1 p\xc3\xa5 hjemmebanen T\xc3\xb3rsv\xc3\xb8llur i T\xc3\xb3rshavn.\n_START_SECTION_\nNavn\n_START_PARAGRAPH_\nSiden juni 2015 har han haft sit mellemnavn Hendriksson p\xc3\xa5 ryggen b\xc3\xa5de n\xc3\xa5r han spiller fodbold i Danmark og n\xc3\xa5r han spiller for F\xc3\xa6r\xc3\xb8erne.'